U-I-33/03
Natisni
Opravilna št.:
U-I-33/03
Datum odločitve:
1. 4. 2004
ECLI:
ECLI:SI:USRS:2004:U.I.33.03
Akt:
Zakon o izvršbi in zavarovanju (Uradni list RS, št. 51/98, 75/02 in 16/04) (ZIZ), 138. čl.
Izrek:
Pobuda za začetek postopka za oceno ustavnosti 138. člena Zakona o izvršbi in zavarovanju (Uradni list RS, št. 51/98, 75/02 in 16/04) se zavrže.
Evidenčni stavek:
Pravni interes za vložitev pobude mora obstajati ves čas postopka pred Ustavnim sodiščem. Če med postopkom pred Ustavnim sodiščem preneha razlog, s katerim pobudnik utemeljuje svoj pravni interes, Ustavno sodišče pobudo zavrže.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču[ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Lilijana Primc Petrovič, Pivka
Datum vloge:
13. 2. 2003
Vrsta odločitve:
sklep
Vrsta rešitve:
zavrženje
Dokument:
US23266
Dokument v PDF obliki:
U-I-33-03.pdf
115 KB
Prenesite datoteko
U-I-33/03-6
1. 4. 2004
SKLEP
Ustavno sodišče je v postopku za preizkus pobude Lilijane Primc Petrovič iz Pivke na seji dne 1. aprila 2004
sklenilo:
Pobuda za začetek postopka za oceno ustavnosti 138. člena Zakona o izvršbi in zavarovanju (Uradni list RS, št. 51/98, 75/02 in 16/04) se zavrže.
Obrazložitev
1. Pobudnica izpodbija 138. člen Zakona o izvršbi in zavarovanju (v nadaljevanju ZIZ), ki omogoča sodišču, da s sklepom o izvršbi na denarna sredstva, ki jih ima dolžnik pri organizaciji za plačilni promet, naloži tej organizaciji, da še pred pravnomočnostjo sklepa blokira dolžnikova sredstva v višini obveznosti iz tega sklepa. Zatrjuje, da je taka zakonska določba v neskladju z določbami 2., 14., 22., 25., 50. člena in tretjega odstavka 53. člena Ustave. Pravni interes utemeljuje z izvršilnim postopkom, ki je bil uveden zoper njo kot drugo dolžnico pred Okrajnim sodiščem v Škofji Loki.
2. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 - v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji neposreden in konkreten, obstajati pa mora ves čas postopka pred Ustavnim sodiščem. Pobudnica je na poziv Ustavnega sodišča sporočila, da je bila izvršba, na katero se je sklicevala v svoji pobudi, ustavljena, in je priložila ustrezen sklep sodišča. S tem je odpadel razlog, s katerim je pobudnica utemeljevala svoj pravni interes za izpodbijanje 138. člena ZIZ. Ker pobudnica drugih razlogov za utemeljitev pravnega interesa ni navedla, je Ustavno sodišče njeno pobudo zavrglo.
3. Ustavno sodišče je sprejelo ta sklep na podlagi 25. Člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: podpredsednik dr. Janez Čebulj ter sodnici in sodniki dr. Zvonko Fišer, Lojze Janko, mag. Marija Krisper Kramberger, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Podpredsednik
dr. Janez Čebulj